王維畫孟浩然騎馿圖
作者：牟巘
朝代：宋

paragraphs: 窮浩然，老摩詰，平生交情兩莫逆。
也曾携去宿禁中，堪笑詩人命奇薄。
只應寂莫歸舊廬，此翁殷勤殊未足。
作詩借問襄陽老，詩中猶苦憶孟六。
悠悠江漢經幾秋，一夕神交如在目。
分明寫出騎馿圖，丰度散朗貌清淑。
更有個倜一片心，不是相知那得貌。
行行復行向何許，酸風吹馿耳卓朔。
向來十上困旅塵，馿饑拒地愁向洛。
不如乘輿且田園，萬山亭前大隄曲。
鯾魚正肥甘蔗美，雞黍可具楊梅熟。
一樽相與壽先生，醉歸勿遣馿失脚。